《地震纪灾》
清代·郑国藩

闻昔宋世潮地震，山圮泉沸栋宇倾。迩来八百五十载，馀气激宇未全平。

戊午履端才三日，忽然簸撼雾埃生。坊表摧颓墙壁倒，远近但闻呼号声。

洪水坌涌地绽裂，泥沙呿噏喷相并。初疑共工不周触，乾坤纽解𡹌匉訇。

又疑彗星猛冲击，世界毁灭劫运成。烛龙失曜六鳌逝，巨灵敛手孰支撑。

人物颠仆衢路上，四顾骇愕目空瞠。老佛恻然舍身起，截断右足将地擎。

须臾震定入内看，骨肉完聚互相惊。环观吾庐竟无恙，天意似怜寒士清。

蜉蝣蟪蛄亦何有，传闻北地方用兵。

作者简介：郑国藩（一八五七—一九三七），字晓屏，号似园老人。潮州人。清光绪年间拔贡。曾执教于汕头岭东同文学堂、潮州金山书院，民国七年（一九一八）出任广东省立金山中学代理校长。有《似园文存》三册。郑国藩诗，以民国二十四年（一九三五）其学生杨世泽、蔡丹铭所辑《似园文存》中《似园老人佚存诗稿汇钞》为底本。